Ministrul Energiei, Sebastian Burduja, a spus începând de când vor plăti românii facturi mai mici la curent și la gaze.
Burduja a anunțat că tarifele vor fi modificate în curând, după ce s-a pus deja în transparență decizională o ordonanță, care să facă acest lucru.
"Avem în avizare interministerială o optimizare a Ordonanței 27, schema de compensare-plafonare. Nu se modifică plafoanele acelea maximale la clientul final, la românul de acasă și la companiile românești, dar se modifică plafoanele aplicabile producătorilor. Asta înseamnă că furnizorii vor avea acces la energie electrică și gaze mai ieftine și apoi le vor putea vinde către populație sub plafon, în regim de competiție.
Și ne așteptăm ca, în următoarele luni, pe măsură ce aceste scăderi se reflectă în costul de achiziție al furnizorului, să vedem și facturi mai mici la români și la companiile românești. Ăsta este obiectivul nostru.
Important este cât costă kilowatt-oră per, deci costurile fiind mai mici, cu siguranță românii vor simți lucrul acesta și în facturi", a spus ministrul Energiei la Antena 3 CNN.
"Dacă vă uitați pe bursă, pe piețele libere și la nivel internațional și în România, veți vedea un trend descrescător, dar care se încadra în plafoanele pe care noi le aplicam producătorilor. Acum suntem sub aceste plafoane și încercăm această optimizare.
Românii care nu sunt mulțumiți de prețul pe care-l au pe factură pot, foarte ușor, să-și schimbe furnizorul și să meargă înspre cea mai bun ofertă. Există pe site-ul ANRE un modul informatic prin care pot să compar toate ofertele din piață și le recomand să găsească cel mai bun furnizor pentru ei.
Avem ultimele avize de luat și să intrăm cu actul normativ în ședința de Guvern.
Probabil mai degrabă în iunie (n.r. vor primi românii facturi mai mici).", a mai precizat Burduja.